
讘讬爪讛 讬讝 注"讘 - 驻讬专讜砖 砖讟讬讬谞讝诇抓

讜讗诐 讗讬转讗 [讬砖 诪拽讜诐 诇讛谞讞讛 讝讜] 砖讗诐 注讘专 讜讗驻讛, 诪讜转专 诇讜 诇讗讻讜诇 讘砖讘转 讗转 砖讗驻讛, 讗诐 讻谉 诇讬转谞讬 [砖讬砖谞讛]: 注讘专 讜讗驻讛 诪讜转专! 讗诪专 专讘 讗讚讗 讘专 诪转谞讛: 诪讻讗谉 讗讬谉 专讗讬讛, 讻讬 讛转谞讗, 转拽谞转讗 讚讛讬转专讗 [转拽谞讛 砖诇 讚讘专 砖谞注砖讛 讘讛讬转专] 鈥� 拽转谞讬 [砖谞讛], 讗讜诇诐 转拽谞转讗 讚讗住讜专讗 [转拽谞讛 诇讚讘专 砖诇 讗讬住讜专] 诇讗 拽转谞讬 [砖谞讛], 讜诇讗 住讘专 砖讬砖 诇诇诪讚谞讜 砖讗驻砖专 诇注砖讜转 讙诐 讘讗讜驻谉 讝讛.


讜诪爪讬注讬诐: 转讗 砖诪注 [讘讜讗 讜砖诪注] 专讗讬讛 诪诪讛 砖砖谞讬谞讜 讘讘专讬讬转讗 讗讞专转: 诪讬 砖讛谞讬讞 注讬专讜讘讬 转讘砖讬诇讬谉 鈥� 讛专讬 讝讛 讗讜驻讛 讜诪讘砖诇 诪讬讜诐 讟讜讘 诇砖讘转 讜诪讟诪讬谉 讞诪讬谉 诪讬讜诐 讟讜讘 诇砖讘转, 讜讗诐 专爪讛 诇讗讻讜诇 讗转 注讬专讜讘讜 讘讬讜诐 讛砖讘转 鈥� 讛专砖讜转 讘讬讚讜 诇讗讜讻诇讜. 讗讘诇 讗诐 讗讻诇讜 讘讬讜诐 讟讜讘 注讚 砖诇讗 讗驻讛 讗讜 注讚 砖诇讗 讛讟诪讬谉 鈥� 讛专讬 讝讛 诇讗 讬讗驻讛 讜诇讗 讬讘砖诇 讜诇讗 讬讟诪讬谉, 诇讗 诇讜 讜诇讗 诇讗讞专讬诐. 讜讻谉 诇讗 讗讞专讬诐 讗讜驻讬谉 讜诪讘砖诇讬谉 诇讜.


讗讘诇 讙诐 讘诇讗 注讬专讜讘 诪讘砖诇 讛讜讗 诇讬讜诐 讟讜讘 注爪诪讜, 讜讗诐 讛讜转讬专 诪诪讛 砖讘讬砖诇 鈥� 讛讜转讬专 诇砖讘转, 讜讘诇讘讚 砖诇讗 讬注专讬诐 讜讬讗诪专 砖讻讜讜谞转讜 讘诪讛 砖诪讘砖诇 讻诪讜转 讙讚讜诇讛, 诇讗讜专讞讬诐 谞讜住驻讬诐 诇讬讜诐 讟讜讘, 讜讘注爪诐 讬讘砖诇 诇爪讜专讱 讛砖讘转. 讜讗诐 讛注专讬诐 鈥� 讗住讜专 诇讜 诇讗讜讻诇讜, 诪讙讝讬专转 讞讻诪讬诐. 诪砖诪注 诪讻讗谉 砖讛诪讘砖诇 讘讗讬住讜专 诪讬讜诐 讟讜讘 诇砖讘转 讗住讜专 讘讗讻讬诇讛!


讗诪专 专讘 讗砖讬: 讗讬谉 讝讜 专讗讬讛, 讻讬 讛注专诪讛 拽讗 讗诪专转 [讗讜诪专 讗转讛] 鈥� 砖讗谞讬 [砖讜谞讛] 讛注专诪讛 讚讗讞诪讬专讜 [砖讛讞诪讬专讜] 讘讛 专讘谞谉 [讞讻诪讬诐] 讟驻讬 [讬讜转专] 诪讻驻讬 砖讛讞诪讬专讜 讘诪讘砖诇 讘讬讜诐 讟讜讘 讘诪讝讬讚 诇爪讜专讱 讛砖讘转. 诇驻讬 砖讛诪讝讬讚 讬讜讚注 砖讛讜讗 讞讜讟讗, 讜讬砖 诇拽讜讜转 讻讬 诪转讜讱 讬讚讬注转讜 讬讞讝讜专 讘转砖讜讘讛 讜诇讗 讬讜住讬祝 诇讞讟讜讗 注讜讚 讘讻讙讜谉 讝讛 讜诇讗 讬诇诪讚讜 讗讞专讬诐 诪诪注砖讬讜, 讗讜诇诐 讛诪注专讬诐, 谞讚诪讛 诇讜 砖讘讛讬转专 讛讜讗 注讜砖讛, 讜讬砖 诇讞砖讜砖 砖讬讜住讬祝 诇讞讟讜讗 讘讗讜驻谉 讝讛 讜讬诇诪讚讜 讗讞专讬诐 诪诪注砖讬讜 讜注砖讜讬讛 转讜专转 注讬专讜讘 诇讛讬注拽专.


专讘 谞讞诪谉 讘专 讬爪讞拽 讗诪专 讟注诐 讗讞专 诪讚讜注 讗讬谉 诇讛讜讻讬讞 诪讘专讬讬转讗 讝讜: 讛讗 诪谞讬 [讘专讬讬转讗 讝讜 讻砖讬讟转 诪讬 讛讬讗] 鈥� 讻砖讬讟转 讞谞谞讬讛 讛讬讗, 讜讗诇讬讘讗 [讜注诇 驻讬 砖讬讟转] 讘讬转 砖诪讗讬. 讚转谞讬讗 [砖讻谉 砖谞讬谞讜 讘讘专讬讬转讗], 讞谞谞讬讛 讗讜诪专, 讘讬转 砖诪讗讬 讗讜诪专讬诐: 讗讬谉 讗讜驻讬谉 驻转 讘讬讜诐 讟讜讘 诇爪讜专讱 讛砖讘转, 讗诇讗 讗诐 讻谉 注专讘 诪注专讘 讬讜诐 讟讜讘 讘驻转 讚讜讜拽讗, 讜讗讬谉 诪讘砖诇讬谉 转讘砖讬诇 讻诇砖讛讜 讗诇讗 讗诐 讻谉 注专讘 讘转讘砖讬诇, 讜讗讬谉 讟讜诪谞讬谉 讗诇讗 讗诐 讻谉 讛讬讛 讞诪讬谉 讟诪讜谞讬谉 诪注专讘 讬讜诐 讟讜讘.


讜讘讬转 讛诇诇 讗讜诪专讬诐: 诪注专讘 讘转讘砖讬诇 讗讞讚, 讜注讜砖讛 讘讜 讻诇 爪专讻讜 鈥� 诇讗驻讜转, 诇讘砖诇 讜诇讛讟诪讬谉. 讜讻讬讜谉 砖拽讬讬诪转 砖讬讟讛 诪讞诪讬专讛 砖诇 讞谞谞讬讛 诇讚注转 讘讬转 砖诪讗讬, 诪谉 讛住转诐 诪讞诪讬专讬诐 讛诐 讙诐 讘讚讬注讘讚, 讜注诇 讻谉 讗讬谉 诇讛讘讬讗 诪砖诐 专讗讬讛.


讜诪爪讬注讬诐 注讜讚: 转谞谉 [砖谞讬谞讜 讘诪砖谞讛]: 讗诐 注讘专 讗讚诐 注诇 讗讬住讜专 讞讻诪讬诐 讜讛讜讗 诪注砖专 驻讬专讜转讬讜 讘砖讘转, 讗诐 注讬砖专诐 讘砖讜讙讙 鈥� 讬讗讻诇 诪讛诐, 讘诪讝讬讚 鈥� 诇讗 讬讗讻诇. 诪砖诪注 砖讗住讜专 诇讗讚诐 诇讬讛谞讜转 诪讗讬住讜专 砖注砖讛! 讜讚讜讞讬诐: 诇讗 爪专讬讻讗 [谞爪专讻讛] 讜诇讗 谞讗诪专讛 讛诇讻讛 讝讜 讗诇讗 讘讗讜驻谉 讚讗讬转 诇讬讛 驻讬专讬 讗讞专讬谞讬 [砖讬砖 诇讜 驻讬专讜转 讗讞专讬诐], 砖讗讬谉 讛讚讘专 诪讟专讬讚讜 讘诪讬讜讞讚. 讗讘诇 诪讬 砖诇讗 注讬专讘 注讬专讜讘 转讘砖讬诇讬谉 讜讗讬谉 诇讜 讻诇诇 诪讛 诇讗讻讜诇 鈥� 砖诪讗 讛转讬专讜 诇讜 讞讻诪讬诐.


讜诪爪讬注讬诐 注讜讚, 转讗 砖诪注 [讘讜讗 讜砖诪注] 专讗讬讛 诪诪拽讜诐 讗讞专: 讛诪讟讘讬诇 讻诇讬讜 讘砖讘转 讗祝 砖讗住专讜 讞讻诪讬诐 诇讛讟讘讬诇 讻诇讬 讟诪讗 讘讬讜诐 砖讘转讜谉 诪砖讜诐 砖讘讻讱 讛讜讗 讻诪转拽谞讜, 讗诐 讛讟讘讬诇诐 讘砖讜讙讙 鈥� 讬砖转诪砖 讘讛谉, 讘诪讝讬讚 鈥� 诇讗 讬砖转诪砖 讘讛谉. 讛专讬 砖讻诇 砖谞注砖讛 讘讗讬住讜专 鈥� 讗住讜专.


讜讚讜讞讬诐: 诪讻讗谉 讗讬谉 专讗讬讛, 诇讗 爪专讬讻讗 [谞爪专讻讛] 讗诇讗 讚讗讬转 诇讬讛 诪讗谞讬 讗讞专讬谞讬 [砖讬砖 诇讜 讻诇讬诐 讗讞专讬诐] 讜讗讬谞讜 诪讜讻专讞 诇讛砖转诪砖 讚讜讜拽讗 讘讗诇讛. 讗讬 谞诪讬 [讗讜 讙诐 讻谉], 讗驻砖专 讘砖讗诇讛, 砖讛专讬 讬讻讜诇 诇砖讗讜诇 讻诇讬诐 诪讗讞专讬诐. 讗讘诇 诪讬 砖诇讗 注砖讛 注讬专讜讘 转讘砖讬诇讬谉, 讻讬讜谉 砖拽砖讛 诇拽讘诇 诪讝讜谉 诪讗讞专讬诐 讘砖讘转, 讬砖 讗讜诇讬 诇讜诪专 砖讗诐 注讘专 讜讘讬砖诇 讘讬讜诐 讟讜讘 诇爪讜专讱 讛砖讘转 鈥� 诪讜转专.


讜诪爪讬注讬诐: 转讗 砖诪注 [讘讜讗 讜砖诪注] 专讗讬讛 讗讞专转, 诪诪讛 砖砖谞讬谞讜: 讛诪讘砖诇 讘砖讘转, 讗诐 讘砖讜讙讙 讘讬砖诇 鈥� 讬讗讻诇, 讘诪讝讬讚 鈥� 诇讗 讬讗讻诇. 讛专讬 讛讜讻讞讛 砖讛注讘专讬讬谉 讘诪讝讬讚 讗住讜专 诇讜 诇讬讛谞讜转 诪诪讛 砖注砖讛! 讜讚讜讞讬诐: 诪讻讗谉 讗讬谉 专讗讬讛, 讗住讜专讗 [讗讬住讜专] 砖诇 讞讬诇讜诇 砖讘转 诪诪砖, 砖讗谞讬 [砖讜谞讛], 诇驻讬 砖讬砖 讘讜 讗讬住讜专 讻专转 讜诪讬转转 讘讬转 讚讬谉, 讗讘诇 讗讬谉 讝讜 讛讜讻讞讛 诇讙讘讬 讘讬砖讜诇 讘讬讜诐 讟讜讘. 讜讗诐 讻谉 诇讗 谞驻转专讛 讘注讬讬转谞讜.


讗 谞讗诪专 讘诪砖谞讛: 讘讬转 砖诪讗讬 讗讜诪专讬诐 砖注讬专讜讘 转讘砖讬诇讬谉 讛讜讗 讚讜讜拽讗 讘砖谞讬 转讘砖讬诇讬谉, 讜讘讬转 讛诇诇 讗讜诪专讬诐: 讗祝 讘讗讞讚. 讜诪注讬专讬诐: 诪转谞讬转讬谉 讚诇讗 讻讬 讛讗讬 转谞讗 [诪砖谞转谞讜 讗讬谞讛 讻砖讬讟转 转谞讗 讝讛] 讛砖谞讜讬讛 讘转讜住驻转讗, 讗诪专 专' 砖诪注讜谉 讘谉 讗诇注讝专: 诪讜讚讬诐 讘讬转 砖诪讗讬 讜讘讬转 讛诇诇 注诇 砖谞讬 转讘砖讬诇讬谉 砖爪专讬讱, 注诇 诪讛 谞讞诇拽讜 鈥� 注诇 讚讙 诪讟讜讙谉 讜讘讬爪讛 砖注诇讬讜, 砖讘讬转 砖诪讗讬 讗讜诪专讬诐 砖谞讬 转讘砖讬诇讬谉 诪诪砖 爪专讬讱, 讜讚讙 讝讛 讗讬谞讜 谞讞砖讘 讻砖谞讬诐. 讜讘讬转 讛诇诇 讗讜诪专讬诐: 转讘砖讬诇 讗讞讚 讻讙讜谉 讝讛, 砖讬砖 讘讜 砖谞讬 讚讘专讬诐, 谞讞砖讘 讻砖谞讬诐 讜专讗讜讬 诇注讬专讜讘. 讜砖讜讬谉 砖谞讬讛谉, 砖讗诐 驻专驻专 (讞转讱) 讘讬爪讛 诪讘讜砖诇转 讜谞转谉 诇转讜讱 讛讚讙, 讗讜 砖专住拽 拽驻诇讜讟讜转 (诪讬谉 讻专讬砖讬谉, 讻专转讬) 讜谞转谉 诇转讜讱 讛讚讙, 砖讛谉 谞讞砖讘讬诐 讻砖谞讬 转讘砖讬诇讬谉.


讗诪专 专讘讗: 讛诇讻转讗 讻转谞讗 讚讬讚谉 [讛诇讻讛 讻讚注转 讛转谞讗 砖诇谞讜 讘诪砖谞讛], 讜讗诇讬讘讗 [讜注诇 驻讬 砖讬讟转] 讘讬转 讛诇诇, 砖讚讬 讘转讘砖讬诇 讗讞讚.


讘 谞讗诪专 讘诪砖谞讛 砖讗诐 讗讻诇讜 讗转 诪讛 砖讛讻讬谉 讻注讬专讜讘 转讘砖讬诇讬谉, 讗讜 砖讗讘讚 鈥� 讛专讬 讝讛 诇讗 讬讘砖诇 注诇讬讜 (诪讞诪转讜) 讘讬讜诐 讟讜讘 诇爪讜专讱 讛砖讘转. 讗诪专 讗讘讬讬: 谞拽讟讬谞谉 [诪讜讞讝拽讬诐 讗谞讜] 讻讬 讗诐 注砖讛 注讬专讜讘 转讘砖讬诇讬谉 讻讚讬谉, 讜讛转讞讬诇 讘讬讜诐 讟讜讘 诇诇讜砖 讗转 注讬住转讜 诇爪讜专讱 讛砖讘转 讜讘讬谞转讬讬诐 谞讗讻诇 注讬专讜讘讜 鈥� 讙讜诪专 讜讗讜驻讛 讗转 讛驻转, 砖讻讬讜谉 砖讛转讞讬诇 讘讛讬转专 鈥� 讛转讬专讜 诇讜 讗祝 诇住讬讬诐 讜诇讗驻讜转讛.


讙 诪砖谞讛 讞诇 讛讞讙 诇讛讬讜转 讗讞专 讛砖讘转 (讘讬讜诐 专讗砖讜谉) 讜专讜爪讛 讗讚诐 诇谞讛讜讙 讻讛诇讻讛 讜诇讟讛专 注爪诪讜 讜讻诇讬讜 诇讻讘讜讚 讛讞讙 鈥� 讘讬转 砖诪讗讬 讗讜诪专讬诐: 诪讟讘讬诇讬谉 讗转 讛讻诇 诪诇驻谞讬 讛砖讘转. 讜讘讬转 讛诇诇 讗讜诪专讬诐: 讻诇讬诐 讞讬讬讘讬诐 诇讛讟讘讬诇 诪诇驻谞讬 讛砖讘转, 讜讗讚诐 注爪诪讜 讬讻讜诇 诇讟讘讜诇 讗驻讬诇讜 讘砖讘转.


讜砖讜讬谉 讘讬转 砖诪讗讬 讜讘讬转 讛诇诇 讘讚注转诐 砖诪砖讬拽讬谉 讗转 讛诪讬诐 讘讻诇讬 讗讘谉 诇讟讛专谉. 砖讬砖 讚专讱 诇讟讛专 诪讬诐 讟诪讗讬诐 注诇 讬讚讬 砖诪讻谞讬住讬诐 讗讜转诐 讘转讜讱 讻诇讬 砖讗讬谞讜 诪拽讘诇 讟讜诪讗讛 (讻讙讜谉 讘讻诇讬 讗讘谉) 讜诪讻谞讬住讬诐 讗转 讛诪讬诐 注诐 讛讻诇讬 诇诪拽讜讛, 讜讻讗砖专 谞讜讙注讬诐 讛诪讬诐 讛诇诇讜 讘诪讬 讛诪拽讜讛 讛专讬 讛诐 谞讟讛专讬诐, 讜讚讘专 讝讛 讗祝 砖讗讬谞讜 谞讞砖讘 讻讟讘讬诇讛 诪诪砖, 诪讻诇 诪拽讜诐 讗驻砖专 诇讟讛专诐 讻讱. 讗讘诇 诇讗 诪讟讘讬诇讬谉 讗转 讛讻诇讬诐 讛讟诪讗讬诐 诇讟讛专诐 讗讙讘 讛砖拽转 讛诪讬诐. 讜讻谉 诪讟讘讬诇讬谉 讘讬讜诐 讟讜讘 诪讙讘 诇讙讘 讜诪讞讘讜专讛 诇讞讘讜专讛 讻讗砖专 讬讘讜讗专 讘讙诪专讗.

